इसलिए लोकल अखबारों का सर्कुलेशन गिरने लगा। उन्होंने हॉकरों को पटाने की भरपूर कोशिश की, पर वे भी मजबूर थे। बड़े और बेहतर अखबरों के आने से अब पाठकों को अच्छा विकल्प मिलने लगा। इससे इन अखबारों के अलावा दिल्ली से आने वाले अखबार भी परेशानी में पड़ गये। नवभारत टाइम्स और हिन्दुस्तान की कॉपियां भी लगातार घटने लगीं। नवम्बर, 1987 में शुरू हुआ जनसत्ता जरूर लोगों को भा रहा था। पर उसमें भी मेरठ की खबरें कम ही रहती थीं। इसलिए अब सीधा मुकाबला जागरण और अमर उजाला में था। और इस मुकाबले में दो मोर्चे खुल गये थे। मेरठ शहर में जागरण आगे था, तो देहात में अमर उजाला। वैसे यह मुकाबला दोनों अखबारों के मालिकों धीरेन्द्र मोहन और अतुल माहेश्वरी के बीच भी था। धीरेन्द्र बाबू का ज्यादा ध्यान मार्केटिंग पर रहता था। उन्होंने संपादकीय विभाग पूरी तरह मंगल जायसवाल के हवाले कर रखा था। पर अमर उजाला में ऐसा नहीं था। अतुल जी खुद सारा काम देखते थे। संपादकीय विभाग पर भी उनकी पूरी नजर रहती थी। मीटिंग भी करते थे।